DA Den Europæiske Unions Tidende L 157/110

RÅDETS FÆLLES AKTION 2008/450/FUSP

af 16. juni 2008

om et yderligere bidrag fra Den Europæiske Union til bilæggelse af konflikten i Georgien/Sydossetien

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Den 27. juni 2006 vedtog Rådet fælles aktion 2006/439/FUSP om et yderligere bidrag fra Den Europæiske Union (EU) til bilæggelse af konflikten i Georgien/Sydossetien (1), som ved fælles aktion 2007/484/FUSP (2), blev forlænget til den 31. december 2007.

(2) EU’s bistand i medfør af fælles aktion 2006/439/FUSP har bevirket, at både EU og OSCE har fået en mere effektiv rolle i forbindelse med bilæggelsen af konflikten i Georgien/Sydossetien. Navnlig EU’s bidrag under denne fælles aktion til OSCE-missionen i Georgien har sikret, at faste sekretariater for henholdsvis den georgiske og den sydossetiske repræsentant har kunnet fungere under OSCE’s auspicier, og har givet mulighed for afholdelse af møder inden for rammerne af den fælles kontrolkommission, »Joint Control Commission« (i det følgende benævnt »JCC«), der er det vigtigste forum for bilæggelse af konflikten.

(3) OSCE har anmodet om opfølgende bistand fra EU, og EU har indvilliget i at yde yderligere finansiel bistand til bilæggelse af konflikten. Denne finansielle bistand bør centreres omkring støtte til møder i JCC, styringskomitéens møder om et økonomisk rehabiliteringsprogram og et nyhedsbrev i tilknytning hertil, en tillidsskabende workshop og et møde mellem repræsentanter for de retshåndhævende myndigheder.

(4) Den bistand, som EU skal yde i medfør af denne fælles aktion, supplerer den indsats, der ydes af EU’s særlige repræsentant for Sydkaukasus, som blev udnævnt ved fælles aktion 2008/132/FUSP (3), og hvis mandat bl.a. er at bidrage til forebyggelse af konflikter, bistå ved konfliktløsning og intensivere EU’s dialog med de vigtigste parter om regionen —

VEDTAGET FØLGENDE FÆLLES AKTION:

Artikel 1

1. EU bidrager til at styrke bilæggelsen af konflikten i Sydossetien.

2. Med henblik herpå yder EU et bidrag til OSCE til finansiering af møder i JCC og i andre mekanismer inden for rammerne af JCC.

3. EU yder et bidrag til OSCE til finansiering af styringskomitéens møder om et økonomisk rehabiliteringsprogram, til nyhedsbrevet om det økonomiske rehabiliteringsprogram, til en tillidsskabende workshop og til et møde mellem repræsentanterne for de retshåndhævende myndigheder.

4. Som en del af EU’s støtte til en række tillidsskabende foranstaltninger i Georgien yder EU også et bidrag til afholdelsen af et uformelt JCC-møde i Bruxelles eller hovedstaden i den medlemsstat, der varetager formandskabet for Rådet.

Artikel 2

Formandskabet, der bistås af generalsekretæren for Rådet/den højtstående FUSP-repræsentant, har ansvaret for gennemførelsen af denne fælles aktion med henblik på opfyldelse af målene i artikel 1.

Artikel 3

1. Udbetalingen af finansiel støtte, der ydes i henhold til denne fælles aktion, er betinget af, at der regelmæssigt afholdes møder i JCC og i de øvrige mekanismer inden for rammerne af JCC, samt at der afholdes møder i styringskomitéen om et økonomisk rehabiliteringsprogram, udsendelsen af et nyhedsbrev om programmet, en tillidsskabende workshop, et møde mellem repræsentanterne for de retshåndhævende myndigheder samt et uformelt JCC-møde i Bruxelles eller i hovedstaden i den medlemsstat, der varetager formandskabet for Rådet, inden for 12 måneder fra startdatoen for den finansieringsaftale, der skal indgås mellem Kommissionen og OSCE-missionen i Georgien. Både Georgien og Sydossetien bør gøre en synlig indsats for at opnå reelle politiske fremskridt i retning af en varig og fredelig løsning af uoverensstemmelserne mellem dem.

2. Det påhviler Kommissionen at kontrollere og evaluere iværksættelsen af EU’s finansielle bidrag, navnlig set i forhold til de betingelser, der er fastsat i stk. 1. Med henblik herpå indgår Kommissionen en finansieringsaftale med OSCE-missionen i Georgien om anvendelsen af EU-bidraget, der skal ydes i form af gavebistand. Kommissionen påser endvidere, at gavebistanden anvendes korrekt til de formål, der er omhandlet i artikel 1, stk. 2, 3 og 4.

3. OSCE-missionen i Georgien er ansvarlig for udbetalingen af rejsegodtgørelser, for afholdelse af konferencer under JCC’s auspicier og for korrekt indkøb og overdragelse af udstyr. Det skal fremgå af finansieringsaftalen, at OSCE-missionen i Georgien skal sikre en synliggørelse af EU-bidraget til projektet og hvert kvartal aflægge rapport til Kommissionen om gennemførelsen af projektet.

4. Kommissionen holder sig i tæt samarbejde med EU’s særlige repræsentant for Sydkaukasus i nær kontakt med OSCE-missionen i Georgien for at overvåge og evaluere virkningen af EU’s bidrag.

5. Kommissionen aflægger med referat til formandskabet, der bistås af Rådets generalsekretær/den højtstående FUSP-repræsentant, skriftlig rapport til Rådet om gennemførelsen af denne fælles aktion. Rapporten skal navnlig bygge på de rapporter, som OSCE-missionen i Georgien skal aflægge hvert kvartal i henhold til stk. 3.

Artikel 4

1. Det samlede finansielle referencegrundlag for det EU-bidrag, som er nævnt i artikel 1, stk. 2, 3 og 4, er på 223 000 EUR.

2. De udgifter, der finansieres med det i stk. 1 nævnte beløb, forvaltes efter de procedurer og regler, der gælder for EU’s almindelige budget.

Artikel 5

1. Denne fælles aktion træder i kraft på dagen for vedtagelsen.

Den anvendes indtil den 16. juni 2009.

2. Denne fælles aktion tages op til fornyet overvejelse ti måneder efter dens ikrafttræden. Med henblik herpå foretager EU’s særlige repræsentant for Sydkaukasus sammen med Kommissionen en vurdering af behovet for yderligere støtte til bilæggelse af konflikten i Georgien/Sydossetien og udarbejder i givet fald henstillinger til Rådet.

Artikel 6

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 16. juni 2008. På Rådets vegne D. RUPEL Formand

(1) EUT L 174 af 28.6.2006, s. 9.

(2) EUT L 181 af 11.7.2007, s. 14.

(3) EUT L 43 af 19.2.2008, s. 30.